Plaatkoekies met spek, bessies & jogurt - HeleenMeyer
Dec 9, 2021 | Baking, Desserts, sweet treats & baking
Plaatkoekies = bederf
Plaatkoekies is sinoniem met my kinderdae. Dit was 'n manier waarop my ma ons bederf het en ek onthou baie spesiale naweektye om 'n ontbyttafel met warm plaatkoekies. Wel, dit bly mos maar 'n persoonlike keuse, want daar is so baie moontlikhede. Is dit spek en heuning of liewer kaas en konfyt? Of het jy 'n ander lekker kombinasie?
Dié resep het ek jare gelede ontwikkel en dit bly 'n staatmaker. Ek het dit al soveel keer gemaak en deesdae is dit vir my kinders weer 'n groot bederf. Die karringmelk in die resep maak die plaatkoekies ekstra veerlig en ek sit glad nie suiker in die beslag nie, want die suurlemoenskil en vanielje gee dit 'n heerlike geur. Op dié manier is die plaatkoekies ook ideaal met enige bolaag.
Ek sit dit elke keer met ander elemente voor, maar my gesin is dol oor die kombinasie van spek, bessies, jogurt en 'n bietjie heuning. Het jy dit al met forel of salm met suurroom en roket of dalk piesang, grondbootjiebotter, kaneel en heuning probeer.
Hier is 'n lekker wenk: moenie die pan te warm maak as jy plaatkoekies bak nie, want dan brand dit te maklik en is die plaatkoekies dikwels nog rou aan die binnekant. Werk liewer oor 'n matige hitte, want dan het jy minder olie ook nodig. Lekker bak!
Wenk: geur 200 ml ongegeurde jogurt met 7,5 ml fyngerasperde suurlemoenskil of na smaak en roer 15 ml heuning by. Maak die mengsel net voor die plaatkoekies voorgesit word.
In Somer 2021 was hierdie Plaatkoekies met spek, bessies & jogurt deel van 'n artikel oor laatontbyt-idees in LiG Tydskrif.
Foto's: Adel Ferreira.
Tags: Bacon | Berries | Bessies | Crumpets | flapjacks | heuning | honey | pancakes | Plaatkoekies | Spek